Aproximativ 150 de persoane au protestat, duminică după-amiază, în cartierul ieșean Tătărași, nemulțumiți că în zonă va fi ridicat un bloc cu șapte etaje. Un bărbat care s-a declarat susținător al proiectului i-a stropit cu apă pe participanți, fiind luat ulterior din mulțime de către polițiști și amendat pentru tulburarea liniștii publice.

La protestul desfășurat pe esplanada Oancea din cartierul ieșean Tătărași au participat aproximativ 150 de oameni, majoritatea fiind locatari din zona unde se va construi blocul cu șapte etaje. Terenul aparține unui cunoscut investitor imobiliar, apropiat al primarului Mihai Chirica, scrie News.ro.

Oamenii reclamă că spațiul verde va fi distrus, iar în plus zona va fi sufocată de mașini, în condițiile în care nici în prezent nu există locuri suficiente de parcare.

La un moment dat, un bărbat prezent la eveniment, care susține proiectul imobiliar, i-a stropit cu apă pe câțiva participanți. Situația risca să degenereze, astfel că protestatarii au chemat Poliția pentru a calma spiritele. Bărbatul respectiv a fost dus la audieri la secția de poliție din apropiere și a fost amendat pentru tulburarea liniștii publice.

Oamenii au scandat "Jos mafia imobiliară", "Vrem parcuri pentru copii" și "Niciun bloc pe spațiul verde".

Totodată, protestatarii au cerut ca primarul Mihai Chirica să vină în zonă pentru a explica de ce a dat autorizația de construcție pentru proiectul imobiliar respectiv.

Printre protestatari a apărut și un inginer al companiei care va realiza proiectul, acesta încercând să le explice oamenilor că va fi construită o parcare subterană și că nu vor fi puse în pericol blocurile din zonă, în condițiile în care terenul este în pantă și există pericolul producerii unor alunecări de teren.

Locatarii l-au întrebat care este adresa exactă pentru care a fost emisă autorizația, oamenii reclamând că în actele aprobate de Primărie figurează o altă stradă tocmai pentru că pe artera respectivă sunt probleme legate de stabilitatea versanților și nu se pot ridica noi construcții.

Reprezentantul constructorului a precizat că toate documentele sunt în ordine, dar nu a putut răspunde la întrebarea locatarilor.

Locatarii îl acuză pe primarul Mihai Chirica că a promis că în zonă nu vor fi construite noi blocuri, unii dintre ei acuzându-l pe edil că "este mână în mână cu mafia imobilară".

Deputatul PNL de Iași Marius Bodea le-a spus oamenilor adunați la protest că a sesizat zilele trecute Instituția Prefectului și că a solicitat acestei instituții să verifice și să atace autorizația de construcție emisă de către primăria Iași.

"Văd că în loc de explicații, cei de la primărie au trimis aici galeria de rigoare care să provoace scandal. Au modificat adresa stradală, pentru ca acest bloc să figureze într-o zonă fără pantă. În realitate, noi ne aflăm la altă adresă. Un fals grosolan duce la distrugerea calității vieții pentru oamenii din zonă. Am sesizat Instituția Prefectului, documentația este edificatoare. Cerem anularea acestei construcții. Instituția Prefectului este singura care poate ataca această construcție, iar dacă o va face se suspendă imediat autorizația. Dacă nu se intervine repede, lucrurile pot escalada", a declarat deputatul Marius Bodea.

Cu o zi înaintea protestului, primarul Mihai Chirica a transmis un comunicat în care arată că blocul cu șapte etaje va fi construit pe amplasamentul unei foste benzinării și că vor fi create 80 de locuri de parcare la suprafață și alte 57 la subsolul clădirii.

Totodată, edilul îl acuză pe deputatul PNL Marius Bodea că manipulează opinia publică și afirmă că viitoarea construcție se face pe un teren viran.

În urmă cu câteva zile, terenul din zona Oancea a fost împrejmuit cu garduri, pe suprafața respectivă existând și un parc. În urmă cu mai mulți ani, pe acest teren a funcționat și o benzinărie, care ocupa însă o mică parte din suprafața aprobată pentru ridicarea noii construcții.